මේ කියන යාචකයා වසර 2 කටත් වැඩි කාලසීමාවකදී මෙම ලියුම්කරුට මේ කියන දුම්රියේදීම අනන්තවත් හමු වී ඇත. ඔහු කියන මුදල නම් ඊට වඩා මුදලක් සොයා ගැනීමට වුවත් ඒ ගෙවී ගිය කාලය හොඳටම ප්‍රමාණවත් නමුත් හෙට ද පෙර සඳහන් කළ දුම්රියන්ගෙන් එකක දී පානදුර හා ගල්කිස්ස අතරතුරදී ඔහු ඔබට මුණගැසෙනු ඇත. මුහුදු බඩ මාර්ගයේ කොළඹ දෙසට යන අවසන් මගී දුම්රිය වාද්දුවෙන් ගමන් අරඹන්නේ ප.ව. 06.30 ට පමණය. සාමාන්‍යයෙන් පානදුරයෙන් එය පිටත් වන්නේ 06.40 ටය. මෙය මන්දගාමී වූවකි. මෙම අවසන් දුම්රියට පානදුරයෙන් ගොඩවන හිඟන්නන් කීපදෙනෙකුම සිටිති. එක් අයෙක් මහලු වියේ සීයා කෙනෙකි. පරණ වී ගිය එහෙත් පිරිසුදු කමිසයකින් හා පිජාමා සරමකින් සැරසී ගෙවී ගිය රබර් සෙරෙප්පු යුවළක් පායලාගෙන හිඳින මොහු අත රැඳි ඉංග්ලිෂ් මැඩ්ලීනයකි. මුහුණ පුරා වැඩී දින ගණනාවකින් නොකැපූ රැවුල අසරණකම තව තවත් වැඩි කරයි. මැඩ්ලීනය වයමින් ගීත ගයමින් මැදිරියෙන් මැදිරියට යන මොහු කිසිවෙකුගෙන් කිසිවක් ඉල්ලන්නේ ද නැත. දුන්නොත් මුදලක් එය තම කමිස සාක්කුවට දමා ගනී. ඔහුගේ මුවින් පිටවන ගීතත්, එහි තාලයටම වැයෙන මැඩ්ලීනයත් දෙකනට මිහිරිය. කවමදාවත් තනුව වරද්දා ගයනවා හෝ වැරදි ලෙසට මැඩ්ලීනය හැඬවෙනවා වත් මට ඇසී නැත. එක් දිනක් පානදුර ස්ටේෂමේදී රු. 10 කාසියක් මොහුට දුන් මා හැන්ඳෑ වෙලාවෙ යන්නේ කොයිබට දැයි විමසීමි. මම ඉන්නේ රාගම. දැන් එන කොච්චියේ සින්දුවක් කියාගෙනම යනවා. ඔහුගේ සැහැල්ලු පිළිතුර විය. සිංහල අලුත් අවුරුදු කාලයට අවුරුදු ගී කියන ඔහු වෙසක්, පොසොන් සමයේදී ආගම වෙනුවෙන් පබැඳුණු ගීත ගායනා කරයි. නත්තල් ගී ගැයෙන්නේ දෙසැම්බර් මාසයේදීය. ගීත ගායනා කරන තවත් තරුණ පහේ පුද්ගලයෙකු ද මේ දුම්රියේම ගමන් කරයි. ඔහු නව පන්නයේ ගීත ගායනා කරනුයේ බොංගෝ බෙරයක් ද වයමිනි. ඔහුගේ ගායනයත් වාදනයත් ඍතියට අනුව නමුත් ගායනා කරනුයේ හැමදාමත් එකම ගී පෙළකි. මොහු ගීත ගයන මැදිරියකට මැඩ්ලින් සීයා ගොඩවන්නේ නැත. සීයා මැඩ්ලින් ගසන විට අනෙකා පැමිණෙන්නේ ද නැත. මේ හැම දනාගේම යම් පිළිවෙළක් තිබේ. අන්‍යෝන්‍ය සහයෝගයෙන් මොවුහු කටයුතු කරති.
එම වාද්දුවෙන් 6.30ට පිටත්වන දුම්රිය පානදුරින් පිටත් වන්නේ කීයටද?
06.40 ටය